Document ID: 32004L0006

Οδηγία 2004/6/ΕΚ της Επιτροπής
της 20ής Ιανουαρίου 2004
για παρέκκλιση από την οδηγία 2001/15/ΕΚ προκειμένου να αναβληθεί η εφαρμογή της απαγόρευσης εμπορίας για ορισμένα προϊόντα
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 89/398/ΕΟΚ του Συμβουλίου, της 3ης Μαΐου 1989, για την προσέγγιση των νομοθεσιών των κρατών μελών σχετικά με τα τρόφιμα που προορίζονται για ειδική διατροφή(1), και ιδίως το άρθρο 4 παράγραφος 2,
Εκτιμώντας τα ακόλουθα:
(1) Η οδηγία 2001/15/ΕΚ της Επιτροπής, της 15ης Φεβρουαρίου 2001, σχετικά με τις ουσίες που επιτρέπεται να προστίθενται για ειδικούς διατροφικούς σκοπούς σε τρόφιμα προοριζόμενα για ειδική διατροφή(2) καθορίζει ορισμένες κατηγορίες ουσιών και αναφέρει, για καθεμία απ' αυτές, τις χημικές ουσίες που μπορούν να χρησιμοποιηθούν στην παραγωγή τροφίμων προοριζόμενων για ειδική διατροφή. Η οδηγία ορίζει ότι τα κράτη μέλη πρέπει να απαγορεύσουν το εμπόριο προϊόντων που δεν συμμορφώνονται με την οδηγία από την 1η Απριλίου 2004.
(2) Όταν εκδόθηκε η οδηγία 2001/15/ΕΚ, ορισμένες ουσίες που προστίθενται για ειδικούς διατροφικούς σκοπούς σε μερικά τρόφιμα προοριζόμενα για ειδική διατροφή τα οποία κυκλοφορούν σε κάποια κράτη μέλη δεν ήταν δυνατόν να περιληφθούν στο παράρτημα της εν λόγω οδηγίας, διότι δεν είχαν αξιολογηθεί από την επιστημονική επιτροπή τροφίμων (ΕΕΤ).
(3) Ενώ η Ευρωπαϊκή Αρχή για την Ασφάλεια των Τροφίμων ολοκληρώνει την αξιολόγηση αυτών των ουσιών, πρέπει να εξακολουθήσει να επιτρέπεται η χρήση τους για την παραγωγή προϊόντων που κυκλοφορούν στην αγορά πριν από την έναρξη ισχύος της παρούσας οδηγίας.
(4) Η ημερομηνία της 1ης Απριλίου 2004 που προβλέπεται στο άρθρο 3 δεύτερο εδάφιο στοιχείο β) της οδηγίας 2001/15/ΕΚ καθιστά αναγκαία τη μεταφορά της παρούσας οδηγίας στο εσωτερικό δίκαιο των κρατών μελών σε σύντομο χρονικό διάστημα.
(5) Κατά συνέπεια, πρέπει να προβλεφθεί παρέκκλιση από την οδηγία 2001/15/ΕΚ.
(6) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Κατά παρέκκλιση από το άρθρο 3 δεύτερο εδάφιο στοιχείο β) της οδηγίας 2001/15/ΕΚ, στο βαθμό που εφαρμόζονται οι απαιτήσεις του άρθρου 1 παράγραφος 1 πρώτο εδάφιο της οδηγίας και έως τις 31 Δεκεμβρίου 2006, τα κράτη μέλη μπορούν να εξακολουθήσουν να επιτρέπουν στο έδαφός τους το εμπόριο προϊόντων τα οποία περιέχουν τις ουσίες που περιλαμβάνονται στο παράρτημα της παρούσας οδηγίας, με την προϋπόθεση ότι:
α) η Ευρωπαϊκή Αρχή για την Ασφάλεια των Τροφίμων δεν έχει εκδώσει αρνητική γνώμη για τη χρήση της ουσίας στην παραγωγή τροφίμων προοριζόμενων για ειδική διατροφή στα οποία εφαρμόζεται η οδηγία 2001/15/ΕΚ·
β) η εν λόγω ουσία χρησιμοποιείται στην παραγωγή ενός ή περισσότερων τροφίμων προοριζόμενων για ειδική διατροφή τα οποία κυκλοφορούν στην Κοινότητα την ημερομηνία έναρξης ισχύος της παρούσας οδηγίας.
Άρθρο 2
1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία έως τις 31 Μαρτίου 2004. Ανακοινώνουν αμέσως στην Επιτροπή το κείμενο των εν λόγω διατάξεων, καθώς και πίνακα αντιστοιχίας μεταξύ αυτών των διατάξεων και της παρούσας οδηγίας.
Όταν τα κράτη μέλη θεσπίζουν τις ανωτέρω διατάξεις, αυτές περιέχουν παραπομπή στην παρούσα οδηγία ή συνοδεύονται από την παραπομπή αυτή κατά την επίσημη δημοσίευσή τους. Ο τρόπος της παραπομπής αποφασίζεται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
Άρθρο 3
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 20 Ιανουαρίου 2004.

Labels: 0
3
17
15